The Vice President of India, Shri M. Hamid Ansari has said that India is now pursuing a very focused approach to all the different regions of Africa, and his visit to Nigeria and Mali in West Africa was part of that approach.
نئی دہلی۔27؍ستمبر۔ نائب صدر جمہوریہ ہند جناب ایم حامد انصاری نے کہا ہے کہ اب ہندوستان افریقہ کے تمام مختلف خطوں پر خصوصی توجہ دے رہا ہے اور مغربی افریقہ میں واقع نائیجیریا اور مالے کا ان کا یہ دورہ اسی توجہ کا ایک جزو خیال جانا چاہیے۔ نائب صدر جمہوریہ ہند نائیجیریا اور مالے کے دورے پر جاتے ہوئے ایئرانڈیا کی خصوصی پرواز کے دوران ہوائی جہاز میں میڈیا سے گفتگو کررہے تھے۔ نائب صدر جمہوریہ ہند نے گزشتہ ایک سال کے دوران اعلیٰ سطحی دوروں کی تعداد میں ہوئے اضافے کا حوالہ دیتے ہوئے کہا کہ ان کا یہ دورہ اس براعظم کے 54 ممالک کے تئیں اپنائی گئی ہمہ گیر پالیسی کا ایک حصہ ہے۔ انہوں نے خیال ظاہر کیا کہ اس براعظم کے ساتھ بھارت کی وابستگی کافی قدیم ہے اور تعلق کے اس سلسلے کو نوآبادیاتی نظام کے خاتمے کے فوراً بعد سے تلاش کیا جاسکتا ہے اور افریقہ کے تئیں ہمدردی اور دوستانہ جذبات فطری حیثیت رکھتے ہیں اور بھارت کو بھی افریقی ممالک سے ایسا ہی ردعمل حاصل ہوا ہے۔ انہوں نے مزید کہا کہ عالمی معاملات سے متعلق کسی بھی فیصلے میں خواہ وہ اقوام متحدہ میں لیا جائے یا کہیں اور افریقہ کے وزن کو ہمیشہ محسوس کیاجاسکتا ہے۔ نائیجیریا کے ساتھ بھارتی تعلقات کا ذکر کرتے ہوئے نائب صدر جمہوریہ ہند نے کہا کہ آبادی کے لحاظ سے یہ افریقہ کے بڑے ممالک میں شمار ہوتا ہے اور اس خطے میں اس ملک کا اپنا اثر ورسوخ ہے اور بین الاقوامی سطح پر بھی اس کی اہمیت ہے۔ یو این او کی اصلاح کیلئے اس کے اپنے مقاصد ہیں۔ بھارتی نشانوں سے مختلف نہیں ہیں۔ مخصوص زمروں میں بھارت نے نائیجیریا کے ساتھ ہمیشہ دیرینہ اور کلیدی تعلق بنائے رکھا ہے، خصوصاً دفاع کے شعبے میں تربیت اور تربیتی اداروں کے قیام کے معاملے میں دونوں ممالک کے مابین تعلق رہا ہے۔ اقتصادی پہلو کا ذکر کرتے ہوئے نائب صدر جمہوریہ ہند نے کہا کہ نائیجیریا کے ساتھ بھارت کے تعلقات کافی اہم رہے ہیں اور ہماری توانائی ضروریات کا تقریباً 12 فیصد حصہ نائیجیریا سے ہی درآمد کیا جاتا ہے۔ انہوں نے کہا کہ نائیجیریا میں بھارت کے 100 سے زائد کمپنی مصروف عمل ہیں جن میں جید ترین صنعتی ہاؤسز ، تجارت و سرمایہ کاری سے متعلق ادارے بھی شامل ہیں اور یہی شعبے تعاون کے اہم پہلو بھی ہیں اور توقع کی جاتی ہے کہ دونوں ممالک باثمر تعلقات کو استوار رکھیں گے ۔ نائب صدر جمہوریہ ہند نے اشارہ کیا کہ نائیجیریا کے صدر کو دو مرتبہ بھارت کے یوم آزادی کی تقریبات میں مہمان خصوصی کے طور پر مدعو کیا جاچکا ہے۔ جس سے ہماری سیاسی قربت کا اظہار ہوتا ہے۔ مالے کے ساتھ بھارت کے تعلقات کا ذکر کرتے ہوئے نائب صدر جمہوریہ ہند نے کہا کہ ہماری حکومت ہمار ے تعاون کی توسیع کے وسیع مضمرات کے پس منظر میں تعلقات کو زیادہ سے زیادہ وسعت دیناچاہتی ہے ، بھارت اور مالے کے مابین ترقیات کے سلسلے میں مضبوط شراکت داری برقرار ہے اور وہاں پر بھارت کی مدد سے تین چار پروجیکٹ کامیابی کے ساتھ نافذ کیے جارہے ہیں۔ اقوام متحدہ سے متعلق اصلاحات کے سوال کا جواب دیتے ہوئے نائب صدر جمہوریہ ہند نے کہا کہ اگرچہ اس راستے میں کافی رکاوٹیں ہیں تاہم یو این سلامتی کونسل میں اصلاحات ناگزیر ہیں۔ دنیا کے بیشتر ممالک خصوصاً ایشیا، افریقہ اور جنوبی امریکہ اس کے خواستگار ہیں کیوں کہ یو این او اب 1945 کے دور کا ادارہ نہیں ہے۔ انہوں نے یہ بھی کہا کہ بھارت اور نائیجیریا جیسے ممالک کا تعاون بین الاقوامی امن وامان کے قیام اور سلامتی جیسے معاملات میں قابل ذکر رہا ہے۔ یہ دونوں ممالک سیکورٹی کونسل کے مستقل ممبروں کے مقابلے میں زیادہ بڑے پیمانے پر قیام امن کی کوششوں میں اپنے فوجی دستوں کو بھیجنے میں آگے آگے رہے ہیں۔ لہٰذا اب یہ بات لازمی ہوگئی ہے کہ اگر اقوام متحدہ کو ایک معتبر بین الاقوامی ادارے کے طور پر برقرار رہنا ہے تو اس میں اصلاح بھی کرنی ہوگی۔ دہشت گردی کے موضوع پر بات چیت کرتے ہوئے نائب صدر جمہوریہ ہند نے کہا کہ اب یہ معاملہ عالمی حیثیت اختیار کرچکا ہے اور یہ معاملہ سماجی امن وامان پر منفی اثرات مرتب کرتے ہوئے ترقیات پر بھی اثر انداز ہورہا ہے۔ لہٰذا یہ فطری ہے کہ کسی بھی باہمی گفت وشنید میں اس کا ذکر ضرور ہوگا اور یہ بات ہر کسی کے حق میں ہوگی کہ اس لعنت کے خاتمے کیلئے ایک باہمی میکانزم جیسے خفیہ اطلاعات کا باہمی تبادلہ، خصوصاً دہشت گردی کے نیٹ ورک کے خاتمے کے سلسلے میں کوئی معقول انتظام کیاجائے ۔ کیوں کہ اس کا نیٹ ورک عالمی حیثیت اختیار کرگیا ہے۔ بھارت میں نائیجیریا ئی باشندوں پر ہونے والے مبینہ حملوں کے موضوع پر بات چیت کرتے ہوئے نائب صدر جمہوریہ ہند نے کہا کہ یہ چھٹ پٹ واقعات ہیں اور کسی خاص ملک کے باشندوں کو نشانہ بناکر انجام نہیں دیے گئے ہیں اور نہ ہی انتہاپسندانہ ذہنیت کا نتیجہ ہیں۔ تاہم یہ بات اہم ہے کہ قانون نافذ کرنے والی ایجنسیوں نے اس طرح کے معاملات اور واقعات کی روک تھام کیلئے فوراً قدم اٹھائے تھے۔ پاکستان کے ذریعے سرحد پار سے چلائی جانے والی دہشت گردی کے موضوع کو اسلامک کانفرنس کی تنظیم یعنی او آئی سی میں اٹھانے کے بھارتی طریقے اور نظریے کے سلسلے میں گفتگو کرتے ہوئے نائب صدر جمہوریہ ہند نے زور دیکر کہا کہ اس معاملے اور عنوان کے حقائق بالکل واضح ہیں اور تمام عمل کو ریاست کی سرپرستی میں چلائی جانے والی دہشت گردی کا علم ہے اور یہ بات محض او آئی سی اراکین ممالک تک محدود نہیں ہے۔ انہوں نے آگے کہا کہ جہاں ہم ایک طرف او آئی سی ممالک کے ساتھ برابر رابطے میں ہیں وہیں یہ بات بھی واض رہنی چاہیے کہ یہ انجمن اتفاق رائے پر مبنی اپنے کام کاج کے لحاظ سے محدود افادیت کی حامل ہے۔ م ن ۔ ۔ع ن۔ U-4994 (Release ID :151140)